钦定古今图书集成/明伦汇编/官常典/第602卷 > 顾谦
## 钦定古今图书集成/明伦汇编/官常典/第602卷 > 顾谦

按《仪真县志》：“谦，字仲谦，事母至孝。洪武庚辰进士，授
行人。出使得耑对体，拜监察御史，按治南诏。时兵伍
未清，上命谦编立卫所，尺籍伍符遂清。会山东贼啸
聚猖獗，谦奏擒之。按部布朝廷德意，设衙司，给以官
服，使皆向化。文皇帝以京师流民辐辏，设饭堂市中，
广备药物，择德厚者主之。谦承旨曲为抚字，全活甚众。宣德间，诏求贤，以当道荐，迁江南按察佥事，再调
浙江。所至击奸戢贪，举贤劝士，民咸德之。以老病乞
归，杜门却扫，不事生产，优游诗史而已。所著有《鲁斋
稿》《爱梅轩稿》《遗芳集》行于世。卒年六十七。有《杨荣赠
谦南还诗》。